ส่วนที่ 1 ข้อมูลสรุป (Executive Summary)

บริษัท สยามเจเนอรัลแฟคตอริ่ง จำกัด (มหาชน)
ประกอบธุรกิจหลักประเภทให้บริการเงินทุนหมุนเวียนระยะสั้น
ในรูปแบบการซื้อลดหนี้การค้าที่ได้โอนสิทธิแล้ว และเป็นหนี้การค้าปกติ (แฟคตอริ่ง) ก่อตั้งขึ้นในปี
2528 ปัจจุบันมีทุนจดทะเบียน 916.56 ล้านบาท มีรายได้หลักร้อยละ 40.51
มาจากสินเชื่อแฟคตอริ่ง อย่างไรก็ตาม บริษัทยังมีบริการสินเชื่อด้านอื่นๆ
ที่จะช่วยเสริมสภาพคล่องให้แก่ธุรกิจได้ เช่น บริการสินเชื่อลิสซิ่ง สินเชื่อสินค้าคงคลัง
สินเชื่อเงินให้กู้ยืม บริการหนังสือค้ำประกัน และสินเชื่อบุคคล เป็นต้น

ผลประกอบการของบริษัท ในปี 2550 บริษัทมีกำไรจากการดำเนินงาน 60.51 ล้านบาท
เพิ่มขึ้นจากปี 2549 จำนวน 8.72 ล้านบาท
แต่ตัวเลขที่ปรากฏในงบการเงินแสดงผลเป็นขาดทุนสุทธิ จำนวน 7.69 ล้านบาท
เนื่องจากบริษัทได้ตั้งค่าเผื่อหนี้สงสัยจะสูญของลูกหนี้ปกติที่อยู่ระหว่างการผ่อนชำระจำนวน 59.55
ล้านบาท โดยมีรายได้จากสินเชื่อบุคคลเพิ่มขึ้นจำนวน 2.95 ล้านบาท แต่รายได้รวมลดลงจาก
203.90 ล้านบาทในปี 2549 เป็น 201.72 ล้านบาทในปี 2550 ในด้านค่าใช้จ่ายดำเนินงาน
บริษัทมีค่าใช้จ่ายดำเนินงานลดลงจาก 80.90 ล้านบาท เป็น 72.05 ล้านบาท เนื่องจากในปี
2549 มีค่าใช้จ่ายที่ปรึกษากฎหมาย และค่าใช้จ่ายเรื่องสัญญาเงินกู้กับธนาคารต่างประเทศ
ซึ่งติดขัดเรื่องเงื่อนไขทางการเงินทำให้ไม่สามารถใช้วงเงินได้ ณ วันที่ 31 ธันวาคม 2550
บริษัทมีสินทรัพย์รวม 894.90 ล้านบาท ลดลงจากปีก่อนจำนวน 217.67 ล้านบาท คิดเป็นร้อยละ
19.56 และยอดลูกหนี้แฟคตอริ่งสุทธิ 438.67 ล้านบาท ลดลงจากปีก่อนร้อยละ 30.90
ในส่วนของทุนจดทะเบียน บริษัทมีทุนจดทะเบียน 916.56 ล้านบาท และมีส่วนของผู้ถือหุ้นจำนวน
(201.19) ล้านบาท

ในปีที่ผ่านมา ภายหลังจากที่ศาลได้มีคำพิพากษาตามยอมในคดีพิพาทระหว่างบริษัทกับเจ้าหนี้
บริษัทได้มีการประสานงานให้มีการโอนทรัพย์ของลูกหนี้เพื่อชำระหนี้แล้วบางส่วนจำนวน 73.12
ล้านบาท คงเหลือทรัพย์ของลูกหนี้ที่เป็นที่ดินมูลค่า 116.88 ล้านบาท
บริษัทและเจ้าหนี้ได้ตกลงให้มีการโอนทรัพย์ชำระหนี้ในส่วนที่เหลือภายในวันที่ 29 มิถุนายน 2551
ซึ่งบริษัทอยู่ระหว่างเร่งดำเนินการให้มีการโอนทรัพย์ชำระหนี้โดยเร็ว
โดยหากการชำระหนี้ให้แก่เจ้าหนี้ตามฟ้องจำนวน 500 ล้านบาทสำเร็จเรียบร้อย
จะมีผลทำให้ส่วนขาดทุนเกินทุนที่เรียกชำระแล้วหมดไป
และบริษัทจะสามารถกู้เงินจากสถาบันการเงินเพื่อขยายสินเชื่อต่อไปได้

นอกเหนือจากความพยายามให้ผลการดำเนินงานสำเร็จตามเป้าหมายแล้ว
คณะกรรมการบริษัทมีนโยบายสร้างให้บริษัทมีบรรษัทภิบาลที่ดี
ภายใต้หลักการของการจัดการอย่างซื่อสัตย์สุจริต ความเป็นอิสระ
และหลีกเลี่ยงความขัดแย้งทางผลประโยชน์ การเปิดเผยข้อมูลอย่างถูกต้อง เพียงพอและทันการณ์
การที่ผู้บริหารทุกระดับชั้นมีความรับผิดชอบ สามารถตรวจสอบได้
รวมถึงการจัดการให้ผู้ถือหุ้นทุกกลุ่มได้รับความเป็นธรรม
โดยให้ความสำคัญกับการปฏิบัติตามกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
และตามแนวทางของตลาดหลักทรัพย์แห่งประเทศไทย ทั้งนี้
บริษัทเชื่อว่าการมีบรรษัทภิบาลที่ดีจะเป็นประโยชน์ในการจัดการให้มีผลประกอบการดีขึ้น
และจะเป็นประโยชน์ต่อผู้ถือหุ้น และนักลงทุนในระยะยาว

สำหรับเป้าหมายในการดำเนินธุรกิจปี 2551 บริษัทยังคงเน้นในด้านสินเชื่อแฟคตอริ่ง
โดยให้ความสำคัญกับการบริหารความเสี่ยงในการปล่อยสินเชื่อ
การคัดเลือกลูกค้าลูกหนี้ที่หลากหลายและมีคุณภาพมากขึ้น
โดยเน้นในกลุ่มลูกหนี้เอกชนรายใหญ่ที่มีแนวโน้มการเติบโตดี หน่วยงานราชการ และรัฐวิสาหกิจ
เนื่องจากบริการแฟคตอริ่งเป็นบริการที่มีประโยชน์ต่อธุรกิจที่กำลังเติบโตซึ่งมีความต้องการเงินทุนหมุนเวียนสูง
ทั้งนี้ บริษัทมุ่งมั่นที่จะพัฒนาองค์กรให้เติบโตไปพร้อม ๆ กับลูกค้าของบริษัท
ด้วยการบริหารงานที่มีประสิทธิภาพ ฐานะทางการเงินที่มั่นคง
และการกำกับดูแลกิจการที่ดีท่ามกลางการแข่งขันที่รุนแรงมากขึ้น
ในส่วนของการแก้ไขและติดตามหนี้ที่มีปัญหา
บริษัทมีนโยบายที่จะเร่งให้มีการแก้ไขและติดตามอย่างต่อเนื่อง
รวมถึงการรักษาคุณภาพของสินเชื่อใหม่และสินเชื่อเก่าที่มีอยู่ไม่ให้กลายเป็นหนี้เสียเพิ่มเติม

คณะกรรมการบริษัทมีความมุ่งมั่นที่จะบริหารงานด้วยความระมัดระวังรอบคอบ
เพื่อทำให้บริษัทสามารถเติบโตได้อย่างมั่นคงในอนาคต อันจะเป็นประโยชน์ต่อผู้ถือหุ้นโดยตรง
ในโอกาสนี้ คณะกรรมการบริษัท ผู้บริหาร และพนักงานทุกคน
ใคร่ขอขอบคุณท่านผู้ถือหุ้นที่ได้ให้การสนับสนุนและให้ความไว้วางใจแก่บริษัทเป็นอย่างดี
ขอขอบคุณลูกค้าที่ใช้บริการของบริษัทอย่างต่อเนื่อง บริษัทเชื่อว่า ภายใต้ความอนุเคราะห์
และการได้รับการสนับสนุนจากทุก ๆ ฝ่าย
จะเป็นปัจจัยส่งผลให้บริษัทประสบความสำเร็จตามเป้าหมายที่วางไว้ในอนาคตอย่างแน่นอน